2 vas ná moord op boer van Oos-Kaap | Netwerk24
Deur Jackie Kruger 21 September 2019 16:22
Hy was die broer van Alwyn Krull, eienaar van Sunrise Eggs, en is waarskynlik Donderdagnag vermoor.
Plaaswerkers het Vrydagoggend omstreeks 08:00 op sy lyk in die veld afgekom. Hy het op sy rug gelê en daar was twee steekwonde aan sy bolyf. Die werkers het die polisie ontbied.
Die polisie sê Krull het Donderdagaand omstreeks 19:00 die plaas gepatrolleer voordat sy lyk die volgende oggend gevind is. Sy bakkie, selfoon en beursie is ook weg.
'n Groot soektog is Vrydag op tou gesit en verskeie eenhede, onder meer 'n honde-eenheid, was betrokke.
Die polisie het Saterdag gesê Krull se bakkie is in die veld in 'n landelike gebied van Ngqolowa in die Middledrift-omgewing naby die Chungwa-polisiëringsgebied gekry.
Dit is naby die huis van 'n man wat vir Krull gewerk het, maar afgedank is.
Die polisie is na sy huis waar dié 26-jarige man in hegtenis geneem is. Sleutels van die plaas, 'n flitslig wat aan Krull behoort het, en vleis wat hy moontlik gekoop het, is gevind waar dit in die huis versteek was. Nog 'n verdagte (23) is in hegtenis geneem.
Die bakkie is na die polisie se forensiese afdeling in Oos-Londen geneem. Dit was gesluit.
'n Derde verdagte het weggehardloop en 'n soektog na hom is begin.
Die bestuur van Gonubie se polisiekantoor het die polisiebeamptes van verskillende eenhede lof toegeswaai vir hul optrede.
In boodskappe van medelye op Facebook het mense die moord op Krull as sinloos en hartverskeurend beskryf.
Volgens Sunrise Eggs se Facebookblad verskaf die plaas eiers aan kleinhandelaars oral in die Oos-Kaap.